Uredba Sveta (ES) št. 2098/2003

z dne 27. novembra 2003

o spremembi Uredbe (ES) št. 1080/2000 o podpori začasni misiji Združenih narodov na Kosovu (UNMIK) in Uradu visokega predstavnika v Bosni in Hercegovini (OHR)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti prvega stavka člena 181a(2) te pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ob upoštevanju naslednjega:

(1) Pakt stabilnosti za jugovzhodno Evropo (PS) predstavlja regionalni politični okvir, ki ga je 10. junija 1999 ustanovila mednarodna skupnost v Kölnu z namenom podpore državam v omenjeni regiji pri njihovih prizadevanjih za pospeševanje miru, demokracije, spoštovanja človekovih pravic in gospodarske uspešnosti in za doseganje stabilnosti v regiji kot celoti.

(2) Odstavek 13 PS določa, da ima PS posebnega koordinatorja, ki ga imenuje Evropska unija po posvetovanju z uradujočim predsednikom Organizacije za varnost in sodelovanje v Evropi (OVSE) in z drugimi udeleženci ter ki ga potrdi uradujoči predsednik OVSE. Potrebno je oblikovati določbe za postopek imenovanja Posebnega koordinatorja Pakta stabilnosti (Posebni koordinator).

(3) Posebni koordinator predseduje regionalni okrogli mizi za jugovzhodno Evropo, ki zagotavlja usklajevanje dejavnosti treh delovnih omizij in med njimi. Posebni koordinator spodbuja doseganje ciljev PS, kjer PS na dokazljiv način prinaša dodano vrednost z namenom pospeševanja regionalnega sodelovanja in spodbujanja odgovornosti na regionalni ravni in zagotavljanja komplementarnosti med delom PS ter stabilizacijskim in pridružitvenim procesom Unije.

(4) Finančna podpora rednemu delovanju PS je pomemben dejavnik pri doseganju ciljev Evropske skupnosti v regiji, zlasti pri spodbujanju regionalnega sodelovanja in pri doseganju čim boljše učinkovitosti pomoči Evropske skupnosti.

(5) Uredba (ES) št. 1080/2000 [2] je določila pravni okvir, ki bi se lahko uporabljal tudi za finančno podporo Skupnosti PS.

(6) Področje Uredbe (ES) št. 1080/2000 je potrebno razširiti, da bi obsegala PS –

SPREJEL NASLEDNJO UREDBO:

Člen 1

Uredba (ES) št. 1080/2000 se spremeni na naslednji način:

1. Naslov se zamenja z:

"Uredba Sveta (ES) št. 1080/2000 z 22. maja 2000 o podpori začasni misiji Združenih narodov na Kosovu (UNMIK), Uradu visokega predstavnika za Bosno in Hercegovino (OHR) in Paktu stabilnosti za jugovzhodno Evropo (PS)"

.

2. Člen 1 se nadomesti z:

"Člen 1

1. V okviru svoje politike obnove, pomoči podpori za vrnitev beguncev in razseljenih oseb in za ekonomsko in regionalno sodelovanje s Kosovom in Bosno in Hercegovino ter za potrebe svoje politike v regiji kot celoti, Skupnost prispeva finančno pomoč za ustanovitev in delovanje UNMIK-a (četrti steber), Urada OHR in Posebnega koordinatorja Pakta stabilnosti.

2. To financiranje ima obliko nepovratne donacije v proračune UNMIK, OHR in Posebnega koordinatorja."

3. Vstavi se:

"Člen 1a

Posebnega koordinatorja vsako leto imenuje Svet s kvalificirano večino na predlog Komisije."

4. Členu 2(2), drugi pododstavek, se doda naslednji stavek:

"Možno je tudi financiranje v naravi."

Člen 2

Ta uredba začne veljati tretji dan po objavi v Uradnem listu Evropske unije.

Uporabljati se začne s 1. januarjem 2004.

Ta uredba je v celoti zavezujoča in se neposredno uporablja v vseh državah članicah.

V Bruslju, 27. novembra 2003

Za Svet

Predsednik

R. Castelli

[1] Mnenje z 20. novembra 2003 (še neobjavljeno v Uradnem listu).

[2] UL L 122, 24.5.2000, str. 27.

--------------------------------------------------